**Gyurmán Adolf**

**Gyurmán Adolf** ([Szászváros](https://hu.wikipedia.org/wiki/Sz%C3%A1szv%C3%A1ros), [1813](https://hu.wikipedia.org/wiki/1813). [április 26.](https://hu.wikipedia.org/wiki/%C3%81prilis_26.) – [Pest](https://hu.wikipedia.org/wiki/Pest_(t%C3%B6rt%C3%A9nelmi_telep%C3%BCl%C3%A9s)), [1869](https://hu.wikipedia.org/wiki/1869). [szeptember 15.](https://hu.wikipedia.org/wiki/Szeptember_15.)) magyar újságíró, jogász, miniszteri tanácsos.

Élete, és munkássága

A gimnáziumot [Gyulafehérváron](https://hu.wikipedia.org/wiki/Gyulafeh%C3%A9rv%C3%A1r), a bölcseletet [Kolozsváron](https://hu.wikipedia.org/wiki/Kolozsv%C3%A1r) tanulta, majd 1832-től a pesti egyetem és a pozsonyi akadémia [jogtudományi](https://hu.wikipedia.org/wiki/Jogtudom%C3%A1ny) hallgatója volt. 1835-ben a magyar magánjogból vizsgát tett. Az [1848–49-es forradalom és szabadságharc](https://hu.wikipedia.org/wiki/1848%E2%80%9349-es_forradalom_%C3%A9s_szabads%C3%A1gharc) előtt munkálkodott a Hazai és Külföldi Tudósításoknál, a Jelenkornál, majd Kossuth Pesti Hírlapjánál is. A szabadságharc idejében a magyar kormány [*Közlöny*](https://hu.wikipedia.org/w/index.php?title=K%C3%B6zl%C3%B6ny&action=edit&redlink=1) című hivatalos folyóiratának szerkesztője lett.

Gyurmánnak nagy tekintélye volt a szabadságharc kormány férfijai előtt, amit főleg külpolitikai, történelmi és földrajzi tájékozottságával érdemelt ki. Kossuth kormánya 1849-ben miniszteri tanácsossá nevezte ki. A szabadságharc bukása után [törökországi](https://hu.wikipedia.org/wiki/T%C3%B6r%C3%B6korsz%C3%A1g) menekült lett belőle, [Kossuth Lajossal](https://hu.wikipedia.org/wiki/Kossuth_Lajos) és kíséretével emigrált. Kossuth Lajos emigrációjában sem nélkülözhette legfőbb külpolitikai szakértőjét, s magához kérette [Kütahyába](https://hu.wikipedia.org/wiki/K%C3%BCtahya_(telep%C3%BCl%C3%A9s)" \o "Kütahya (település)), s kísérője volt [angliai](https://hu.wikipedia.org/wiki/Anglia), majd [amerikai](https://hu.wikipedia.org/wiki/Amerikai_Egyes%C3%BClt_%C3%81llamok) körútján is.

Gyurmán 1851-től [New York](https://hu.wikipedia.org/wiki/New_York) városában élt, tökéletesen megtanult [angolul](https://hu.wikipedia.org/wiki/Angol_nyelv), írt az angol nyelvű lapokba és szerkesztett egy [német nyelvű](https://hu.wikipedia.org/wiki/N%C3%A9met_nyelv) hírlapot is, a Demokratischer Völkerbund címűt, amely az 1851 végén megszűnt Neue Newyorker Deutsche Zeitung utódja lett 1852 január 1-től. Gyurmán szót emelt az Amerikai Egyesült Államok déli államaiban uralkodó rabszolgatartás ellen, ezzel mintegy az USA belügyeibe avatkozott, s Kossuth Lajost is kínos helyzetbe hozta, akit azután a déli államokban fenntartással, olykor nyílt ellenszenvvel fogadtak. Gyurmán 1854-től [Londonban](https://hu.wikipedia.org/wiki/London) élt, itt a [francia](https://hu.wikipedia.org/wiki/Francia_nyelv), [olasz](https://hu.wikipedia.org/wiki/Olasz_nyelv) és német nyelvből leckéket adott és a [Times](https://hu.wikipedia.org/w/index.php?title=Times&action=edit&redlink=1) magazin munkatársa lett. 1861-től a londoni Cromwell akadémián történelmet tanított. 1863-ban megnősült és visszatért Magyarországra, ezután dolgozott a [Pesti Napló](https://hu.wikipedia.org/wiki/Pesti_Napl%C3%B3) és a [Budapesti Közlöny](https://hu.wikipedia.org/wiki/Budapesti_K%C3%B6zl%C3%B6ny) szerkesztőségében. Az angol és amerikai viszonyokat igen jól ismerte és ezekkel szeretett foglalkozni. Liberális demokrata, az 1867-es [kiegyezés](https://hu.wikipedia.org/wiki/Kiegyez%C3%A9s) szószólója volt. Halálát orbánc okozta.

Művei

* [*Negyedik László*, szomorújáték öt felvonásban](http://real-eod.mtak.hu/1385/). Pest, 1840. (Eredeti Játékszin 8., a Magyar Tudományos Akadémia Teleki-jutalmában részesült; cenzúrai kézirata a Magyar Nemzeti Múzeumban van.)
* *Magyar szózatok*. Hamburg, 1847. (A radikális párt megbízásából írta névtelenül. Tartalma: Adatok az országos védegylethez. A magyar conservativ párt és a nemzetiség. Illustrálta Bábolnai Mihály 1846. Népképviselet.)

*Henrik és Vilhelmina* c. 3 felvonásos szomorújátékát Gyulán 1836. május 16-án és Esztergomban november 21-én adták elő. Naplóját, levelezéseit halála előtt kevéssel elégette, pedig, mint mondják, igen sok levele volt az emigráció több tagjától; *A szobrász és az Epikureus*, vígjáték 3 felvonásban, 1840., *Csák Máté* c. színművének töredéke, ifjúkori költeményei és egy angol-magyar szótár, melyet az E betűig végezhetett el, maradt meg.

Két röpirata: *Offenes Sendschreiben an den jugendlichen Herrscher Oesterreichs* és *Oesterreich und Ungarn* csak címeik után ismeretesek; állítólag még több röpiratot is írt névtelenül.

Forrás: https://hu.wikipedia.org/wiki/Gyurmán\_Adolf